- Jakob
- <
- 1
- >

Surat i
JAKOB
(Santiago)
Kepurisnan et itueng Surat i Jakob (Santiago)
Si Jakob in, ya na sinurat itueng surat, ngeranen si Santiago dut Tagalog bekeꞌ Espanyol (Santo Iago). Si Jakob na tipused-tengaꞌ i Jesus, bekeꞌ yegang gasi i Jose bekeꞌ Maria. Nengdyaring si Jakob pegibuten et ketingtimungan set Jerusalem. Ya inimatey et taaw tagnaꞌ tiꞌ A.D. 62.
Itueng surat i Jakob tuꞌ maya mekansang pemilin sinurat dut mengeꞌ tawʼt Judio na mengengandel negpekparak eset lein-leing bangsa et dunyaꞌ. Mekansang neng delehitan inusal et sumurat supaya mepesewd itueng mengeꞌ pemilin pasal eset kesesewran bekeꞌ sungtuhan et keeratan bekeꞌ pemibit bilang sembatung mengengandel.
Sisindiran et itueng surat kepurisnan et buwat na maya pegandel, eset ketumanan et egamang mengengandel.
Ketulduan et itueng Surat
Penegnaan 1:1
Pengandel bekeꞌ Kesesewran 1:2-8
Pasal et Itueng Miskin bekeꞌ Deyahan 1:9-11
Pegsulay bekeꞌ Pegagit 1:12-18
Pengingeg bekeꞌ Pemumuwatan 1:19-27
Pebtiꞌ atu eset Pemiꞌmiliꞌ 2:1-13
Pasal et Pengandel bekeꞌ mengeꞌ Keradya 2:14-26
Mengdeheng et Dilaꞌ Tyu 3:1-12
Kesesewran Mewanan dut Empuꞌ 3:13-18
Pegmewanan et Pegbanta-banta 4:1-10
Kas Kew Pengukum et Tipused Myu 4:11-12
Endey Megabbu 4:13-17
Pebtiꞌ eset mengeꞌ Deyahan 5:1-6
Pegpengnaꞌ bekeꞌ Pegpenelang 5:7-12
Atin Pegpenelang pebiyaꞌ et Pengengandel 5:13-20
1
1 Mewanan ki Jakob, na mengsusukuꞌ et Empuꞌ bekeꞌ et Begerar neng si Jesus Kristo. Pepeapet ku itueng pegpangling ku dut mengeꞌ sempuluꞌ duwang tutusan neng mengeꞌ tawʼt Judio na mengengandel negpekparak eset lein-leing bangsa et dunyaꞌ.
Pegandel bekeꞌ Kesesewran
2 Mengeꞌ tipused ku, menep kew baꞌ kemyu detengan et lein-lein na pegsulay, 3 sabab sewd myu na lebing tumeteg kew eset pegandel myu pegketbes myu mepengindeagan itueng mengeꞌ pegsulay.*1:3 Roma 5:3-4; 1 Pedro 1:6-9. 4 Indyari subaliꞌ kew megpekepangger beberapa supaya kemyu megmendyaring tibuuk bekeꞌ megbaraꞌ, kaya kekurangan. 5 Segwaꞌ baꞌ misan sinu dimyu diki kesewran baꞌ enu menunga buwaten, mengangat ya kesewran teyeg Empuꞌ bekeꞌ ya in begeyan. Sabab Empuꞌ in metinebangen bekeꞌ kaya ipelelew sabab et pegtewen Kenye. 6 Segwaꞌ sebarang megteew subaliꞌ mengandel bekeꞌ endey megalang-alang. Sabab pegalang-alang in samat gumbang et dagat na pegpepeliren et deres misan embe. 7 Endey marap keterima et misan enu mawaꞌ dut Begerar itueng taaw, 8 sabab daran pepinda-pinda et pikiran ye bekeꞌ diki mesewran baꞌ enu tantung kegeayan.
Pasal et Itueng Miskin bekeꞌ Deyahan
9 Pasal et kebentugan et miskin neng mengengandel, subaliꞌ menep dye sabab metaas dye eseʼt pemiriꞌ et Empuꞌ sabab et pengandel dye ki Jesus Kristo.†1:9 “miskin neng mengengandel”; orig dut Griego, “atin tipused neng miskin.” 10 Bekeꞌ et deyahang mengengandel na ipedalu-dalu dut pinegpebaba et Empuꞌ eset kenye, sabab kedeyahan in lumibuwas samat burak et ilemunen. 11 Itueng ilemunen megtuug eset lened et eldew ganang tumetaas ating. Mekeurut bukburak ye bekeꞌ megberuba nunga ye. Megdemikian kwantin gasi deyahan in matey eset kinetngaaʼt pegpeperuri dye.
Pegsulay bekeꞌ Pegagit
12 Mesukud ating taaw neng megteteteg set Empuꞌ luwas et pegsulay. Sabab pegketbes ye mesulayan, keterima ya et kuruna, itue ne biyag tinangeꞌ et Empuꞌ eset mengeꞌ pegmergaꞌ dut kenye. 13 Endey sugiren et misan sinu na baꞌ ya seled et kesulayan pedingan et pegegiten na, kwan, “Pegegiten ku et Empuꞌ.” Sabab Empuꞌ in kaya mekeagit et meyaat, bekeꞌ kaya Ye gasi pegegiten misan sinu. 14 Temed mekeagit itueng taaw na baꞌ ya negayat bekeꞌ nepebayaꞌ eset diring kenepsuan ye. 15 Na baꞌ kenepsuan in tumuhuꞌ bekeꞌ megamutan, muaꞌ itue et keselaan. Na baꞌ nebiaksa ne taaw dut keselaan muaꞌ et kepeteyan dut Narkaꞌ.
16 Mengeꞌ pegmerganen ku neng ketipusdan, kas kew perunding. 17 Kede menungang begey bekeꞌ tibuuk neng begey tihad dut langit, mawaꞌ dut Amaꞌ na nengguna et ginsaʼt megtetlang dut langit. Megpinda itueng mengeꞌ siluꞌ nengguna Ya, temed diki Ya megpinda misan ingyan. Kaya Ye kityu pegtektak etawa pegtirengan misan ne eset kelingban. 18 Kesdengan Ye na kityu megmendyaring yegang Ye pebiyaꞌ et mengandel tyu eset beres neng kebnaran, supaya medayew tyu bekeꞌ megmendyaring lebi eset ginsan neng binwat Ye.
Pengingeg bekeꞌ Pemumuwatan ating Beres et Empuꞌ
19 Mengeꞌ pegmerganen ku neng tipused, indaniꞌ myu itue, kede sengketawan dimyu kepateng kew banar kumingeg, emat-ematen myu meres, bekeꞌ emat-ematen myu megeripuruen. 20 Sabab iseg in kaya meketabang eset mengeꞌ taaw apang megmendyaring metignaꞌ dut penyek et Empuꞌ. 21 Angkansa telikuriꞌ myu ginsaʼt mengeꞌ mereraking binwatan, bekeꞌ ugaran meyaat neng arat, bekeꞌ pekimbabaꞌ na terimanen itueng bebresen et Empuꞌ na neluwak set pusuꞌ myu na kepuwas eset kurudua myu.
22 Mengebiyagan kew kuyun eset beres et Empuꞌ. Na baꞌ itue pegkikinggen myu lang segwaꞌ kaya pegbuwaten, pegekalan myu lang diriꞌ myu. 23 Sabab sebarang megkingeg lang et beres bekeꞌ kaya pegpemuwat et itue in, mepesiring eset sembatung taaw timineyuma et seramin, neꞌ megbirinen ye diriꞌ neꞌ rupa ye. 24 Indyari nugad pegketbes mebiriꞌ ye, megtuy melipatan ye baꞌ enukwan dagbes ye in. 25 Segwaꞌ sebarang pengintatew et tantung ketulduan et Empuꞌ na mekepelayam eset taaw teyeg keselaan bekeꞌ kepeteyan, bekeꞌ pepelahyun pegbuwat ating ketulduan, itueng taaw peruntungan banar et Empuꞌ eset ginsan neng keradya ye. Sabab ya in taaw na lein lang mengingingeg pegketbes in mekelipat, segwaꞌ ya pegbuwat et itueng ketulduan.
26 Na baꞌ pegerimen et misan sinu na ya tantung mepengendelan eset Empuꞌ segwaꞌ kaya gasi kesewd petngew et dilaꞌ ye, kaya kegunaan et keendelan ye eset Empuꞌ bekeꞌ pegrundingan ye lang diriꞌ ye. 27 Kwantin key mepengendelan Kenye neng pegtugutan bekeꞌ pegduulan et kityung Empuꞌ bekeꞌ Ama; tebangan mengeꞌ miskin bekeꞌ kelilibunang balu eset kedyeng keliyutan, bekeꞌ ingtan diriꞌ dye na diki merekitan et kereatan et dye in sagkaꞌ dut Empuꞌ.

- Jakob
- <
- 1
- >

*1:3 1:3 Roma 5:3-4; 1 Pedro 1:6-9.

†1:9 1:9 “miskin neng mengengandel”; orig dut Griego, “atin tipused neng miskin.”

© 2018 WBT